b"\n_START_ARTICLE_\nCal Bancaler (Sana\xc3\xbcja)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa situada a prop del portal dels Escots, destacada pel seu aspecte de vil\xc2\xb7la amb les depend\xc3\xa8ncies agr\xc3\xadcoles a la part posterior, amb el per\xc3\xadmetre delimitat per un mur baix al seu voltant on s'obre una porta que d\xc3\xb3na pas al jard\xc3\xad i a la fa\xc3\xa7ana principal, que conserva l'estructura original, exceptuant el cos afegit posteriorment al costat esquerre. Est\xc3\xa0 estructurada en planta baixa, primer pis i golfes, i est\xc3\xa0 constru\xc3\xafda amb paredat i arrebossat superior, exceptuant les cantoneres, brancals i arcs de les finestres, que estan realitzats amb carreus de pedra regulars._NEWLINE_A la planta baixa trobem el que antigament era la porta principal, situada a l'esquerra de la fa\xc3\xa7ana, d'arc de mig punt, acompanyada per una finestra de grans dimensions amb arc de mig punt rebaixat. A la primera planta, a l'esquerra, trobem dues finestres geminades d'arc de mig punt amb columnetes amb base i capitell senzill, acompanyades per una segona finestra a la dreta d'arc rebaixat. A les golfes destaca una finestra central d'arc de mig punt amb una columna a banda i banda de les mateixes caracter\xc3\xadstiques que les finestres geminades de la primera planta, amb la part superior de perfil mixtilini i motllurat, rematat a banda i banda per unes pinyes."